Hotelli rakennetaan Tampere-talon ja Tampereen yliopiston päärakennuksen väliin. Yliopisto on matala rakennus kuvan oikeassa reunassa.

Hotelli rakennetaan Tampere-talon ja Tampereen yliopiston päärakennuksen väliin. Yliopisto on matala rakennus kuvan oikeassa reunassa. Arkkitehtitoimisto ALA Oy

Marriott International on avaamassa ensimmäisen Suomen-hotellinsa Tampereelle Tampere-talon yhteyteen. Tampereelle rakennettava hotelli on osa Courtyard by Marriott -hotellibrändiä.

Hotelliin tulee 11 maanpäällistä kerrosta ja 229 hotellihuonetta. Hotellista rakennetaan yhdyskäytävä Tampere-talon aulaan. Lisäksi Yliopistokiinteistöt, Tampere-talo ja Tampereen kaupunki selvittävät paraikaa mahdollisuutta rakentaa tunneliyhteys hotellista Tampereen yliopiston kampukselle, joka sijaitsee toisella puolella Kalevantietä.

Tampereella uskotaan, että hotellihankkeella on suuret vaikutukset koko Suomen vetovoimaan ja kansainväliseen tunnettuuteen.

– Tampere-talo, Muumimuseo ja Tampere Filharmonia houkuttelevat satojatuhansia ihmisiä taloomme vuosittain, ja nyt maailman suurimman hotelliketjun saapuminen tämän kokonaisuutemme jatkeeksi tuntuu todelliselta lottovoitolta, Tampere-talon toimitusjohtaja Pauliina Ahokas sanoo tiedotteessa.

Uusi avaus palvelee myös hotelliyhtiön strategiaa.

– Marriottille on tärkeää kasvattaa läsnäoloaan Pohjoismaissa ja etenkin Suomessa. Tampere on yksi maan keskeisimpiä kaupunkeja. Se on kasvava ja eloisa paikka, jonka monet kehityshankkeet lupaavat kaupungille kiinnostavaa tulevaisuutta, sanoo yhtiön Keski- ja Pohjois-Euroopan kehitysjohtaja Tuomas Laakso.

Rakentaminen alkaa ensi kesänä

Tontin ja hotellirakennuksen omistajaksi tulee kotimainen eläkevakuuttaja Keva. Rakentajana toimii rakennusyhtiö SRV. SRV:n pörssitiedotteen mukaan hotellin rakentaminen alkaa alkukesästä ja valmista pitäisi olla syksyllä 2019.

Marriott ei operoi hotellia itse, vaan yhteistyökumppaninaan sillä on hollantilainen Odyssey Hotel Group.

Marriott International on maailman suurin hotelliyhtiö niin liikevaihdolla kuin hotellihuoneiden ja kanta-asiakkaiden määrällä mitaten. Sen Courtyard-hotellibrändi on suunnattu liikematkustajille ja perheille.

Yhtiö, Tampereen kaupunki ja Tampere-talo järjestävät perjantaina tiedotustilaisuuden hankkeesta.